Rikunarita-ORG/Wikinium huggingface dataset:
# Khazarar

Khazarriket 650–850
**Khazarar** eller **khasarar** var ei halvnomadisk tyrkisk folkegruppe frå Sentral-Asia som herska over eit større rike frå 600- til 900-talet. På høgda av si makt kontrollerte dei store delar av det som i dag er det sørlege Russland, Vest-Kasakhstan, Aust-Ukraina og store delar av Kaukasus (medrekna Dagestan, Aserbajdsjan, Georgia) og Krim-halvøya.

Khazarriket hadde ei viktig rolle som handelsveg mellom Europa og Asia, og var bufferstat mellom det kristne bysantinske riket og det muslimske omajaderiket. I Khazarriket budde mange jødar, og på 700-talet konverterte khazarherskaren Bulan og fleire adelsfolk til jødedommen. Elles var befolkninga kristen eller muslimsk, medan den opphavleg stammereligionen deira seinare er blitt kjend som tengriisme.

## Kjelder

* Mendelsohn, Oskar. «Khazarer» (14. februar 2009), *Store norske leksikon*. Henta 24. november 2013.

* *Delar av denne artikkelen bygger på «Khazars» frå Wikipedia på engelsk, den 24. november 2013.*
# Aleksandr Kerenskij

|  |
| --- |
| Aleksandr Kerenskij |
|  |
|  |
| Fødd | Александр Фёдорович Керенский 22. april 1881 Uljanovsk |
| Død | 11. juni 1970 (89 år) |
| Statsborgar av | Den russiske republikk, Det russiske imperiet |
| Parti | Det sosialistrevolusjonære partiet |
| Yrke | politikar, advokat, revolusjonær, jurist, regjeringssjef, forfattar, parlamentsmedlem, advokatforetak |
| Institusjonar | Stanford University |
| Utdanna ved | juridisk fakultet, Statsuniversitetet i St. Petersburg |
| Mor | Nadezhda Kerenskaya |
| Far | Fjodor Kerenskij |
| Ektefelle | Lydia Tritton, Olga Kerenskij |
| Barn | Oleg Kerenskij, Gleb Kerensky |
| Alle verv | * Russlands statsminister (1917–1917)
* medlem av Statsdumaen i Det russiske keiserrike
* medlem av den grunnlovgivende forsamling
 |

**Aleksandr Fjodorovitsj Kerenskij** (22. april 1881–11. juni 1970) var ein russisk politikar. Han var regjeringssjef frå månaden juli i den provisoriske regjeringa som formelt styrte Russland frå mars til november 1917.

Kerenskij vart som Lenin fødd i byen Simbirsk. Far hans var lærar, og skal ha hatt Lenin som elev. Kerenskij studerte juss i St. Petersburg og forsvarte ofte revolusjonære i rettssalane. Han vart i 1912 vald inn i dumaen som representant for *trudovikane*, eit sosialistisk parti. Etter den russiske februarrevolusjonen i 1917 vart Kerenskij – no medlem i det Sosialist-Revolusjonære partiet (SR) – justisminister i den provisoriske regjeringa. Sidan vart han krigsminister, men offensiven han sette i gang for å få ein betre forhandlingsposisjon ved fredsforhandlingar med Tyskland vart ikkje vellykka. I juli overtok Kerenskij som regjeringssjef, noko han var til han vart styrta av bolsjevikane i oktober (etter gammal russisk tidsrekning).

Etter Oktoberrevolusjonen fór Kerenskij i eksil til Frankrike. Han gav ut fleire bøker om den russiske revolusjonen. Etter den tyske innmarsjen i Frankrike i 1940 flykta han til USA. Da Hitler-Tyskland gjekk til åtak på Sovjetunionen, tilbaud han Stalin hjelp med forsvaret, noko som for øvrig vart avslått.

Kerenskij forelas ved fleire amerikanske universitet, og gav ut bøker også medan han var i USA, mellom dei memoarane sine i 1965.

Den russisk-ortodokse kyrkja i New York nekta han ei kristeleg gravferd, da dei heldt han medansvarleg for den russiske revolusjonen. Derfor vart liket hans ført til London, der han ligg gravlagd på ein livssynsfri gravplass.

## Verk

* *Allied policy towards Russia*. - Nendeln: Kraus, 1975 (Nachdruck d. Ausg. London 1920)
* *The catastrophe*. - Millwood, NY: Kraus, 1977 (Nachdruck d. Ausg. London 1927)
* *The crucification of liberty*. - New York: Kraus, 1972 (Nachdruck d. Ausg. New York 1934)
* *Die Kerenski-Memoiren*. - Reinbek: Rowohlt, 1989

## Kjelder

* *Denne artikkelen bygger på «Alexander Fjodorowitsch Kerenski» frå Wikipedia på tysk, den 8. mars 2008.*